راسمالية

يسار|تصغير|لهرم ديال الراسمالية على حساب الناس اللي تينتاقدوها.
رّاسمالية ؤلا رسمالية () هوا سيستيم قتيصادي مبني على لملك لخاص د وسائل د لإنتاج و لخلق د السلعة و سّرابس باش يردو الرباح. لخصائص لأساسية د الراسمالية هوما: لملك لخاص، التْدْكاس د راس لمال، السوق التنافسي، لإعتراف بحق المْلِـيك، لمبادلات لحرة، و لخدمة ب لخلاص. فقتصاد السوق الراسمالي، لعملية د لماخدة د لقرار و لإستتمار كتكون بيد الناس المْلْاك د تروة (مّالين شّكارة)، ولا لمْلَاكات، ولا وسيلة د لإنتاج ف سّواق لقتيصادية  ولا السواق د راس-المال، ف لوقت لي  لأتمان و التفراق د السلعة كيتحدد ب لأساس  على طريق لمنافسة لي كتوقع فسواق السلعة و سّرابس.

لعولامة د لقتيصاد، سّوسيولوجيا، لقتيصاد السياسي، و لمؤرخين تبناو وجهات نضر مختالفة ف تّحليل ديالوم د الراسمالية و ميّزو بين الشْكَال لمتباينة ف تّطبيق ديالها. من بين هاد الشكال: الراسمالية مولات مبدأ "ماتدخّلش" ولا كتسمى راسمالية السوق لحر، راسمالية الرفاهية، راسمالية الدولة، و لأناركو-راسمالية. فكل شكل من شكال الراسمالية كيتلقاو نيڤويات متنوعة د السواق لحرة، تَمْلاكْت لعامة، لعوائق لي كتواجه التنافس لحر، و السياسات لإجتماعية لي كتصْدر الدولة. زيد على هاد الشي، كتفاوت بين هاد الشكال د التطبيق د راسمالية درجات لمنافسة ف السواق، دور د تدخل الدولة و لفرض ديالها ل لقوانين، و لمدى د تملاكت د دّولة.

الشغلات لمتعلقة ب لقياس لمحدد د حرية السواق لمختالفة و لقوانين المْنْضْمَة ل تاملاكت لخاصة كاملين كيدخلو ف سّياسة. لغاليبية د لقتيصادات الراسمالية لي كاينة ليوم هيا قتصادات مخلطة كتجمع بين عناصر د سوق لحر معا تدخل الدولة و شي مرات حتى التخطاط لقتيصادي.

قتصادات السوق توجدو تحت شكالات مختالفة د لحكومات، و ف وقات و بلايص مختالفة، و تقافات متعددة. لمجتمعات الراسمالية لعصرية تطورات ف ؤروپا لغربية ف واحد لعملية لي نتجات عليها التورة الصناعية. من داك لوقت، السيستيمات الراسمالية (سيستيمات بدرجات مختالفة ف تّدخل لمباشر د لحكومة) ولات مهيمنة ف لعالم لغربي و مازالة ليوم كاتنتاشر. ب لخصوص حيت لكبر لقتيصادي (النمو لقتيصادي) ميزة د هاد السيستيم الراسمالي.

 لإتيمولوجيا 
لكونسيـپط ديال ، لي كيعني مول راس-لمال (مول شّكارة)، بان قبل من لكونسيـپط "capitalism" لي كيرجع تّخدام ديالو ل لوسط د لقرن سبعطاش. أصل هاد لكلمة هوا ، ولي تطورت من لكلمة لّاتينية  لي مأصلة من  لي كتعني "راس". capitale ف لقرن طناش و تلطاش تخدمات بمعنى السطوك د السلعة، لكريدي، و لا سومة د لفلوس عليها ليزانطيري. معا 1283 ولات لكلمة كتخدم بمعنى لأصول د راس-لمال د شي شركة تجارية، و شي مرات تخدمات بتبادل معا شي كلمات بحال تروة، فلوس، كريدي، سلعة، أصول، ملاكات، و زيد و زيد.

كتاب Hollantse Mercurius (نقدرو نطرجموها ب "تّجارة لهولاندية") خدّم "capitalists" ف عام 1633 و عام 1654 باش يوصف لملّاك د راس-لمال. ف لفرونسي، إيتيين كلاڤير شار ل رّاسماليين ف عام 1788 ربع سنین قبل ما تّخدم ف اللغة النݣليزية من عند لكتاتبي أرتر يونݣ ف كتابو تسافيرات ف فرانسا (Travels in France) لي خرج ف 1792. ف كتابو د 1817 مباديء ف لقتصاد السياسي و الضريبة (Principles of Political Economy and Taxation) داڤيد ريكاردو شار ل "الراسماليين" بزاف د لمرات. الشاعر النݣليزي صامويل تيلر كولريدج خدم "الراسمالي" ف قصيدتو كلام لميدة () ف 1823. پيير-جوزيف پرودون نزل لكونسيپط ف خدمتو اللولة ف 1840، شنو هوا لملاك؟ (?What is Property)، باش يشير ل الناس لملاكة د راس-المال. بانجامين ديزرائيلي ستعمل هاد لكلمة ق كتابو د 1845 سيبيل (Sybil).

لكونسيپط د "الراسمالية" ب لمعنى ديالو لعصري كيتنسب تّخدام ديالو ل لوي بلان ف عام 1850 ب قولتو: "شنو لي كنسمي الراسمالية هي التفرد د شي ناس براس-لمال و لإقصاء د باقي نّاس منو"، و پيير-جوزيف پرودون ف عام 1861 ب قولتو: "السيستيم لقتيصادي و جّتيماعي لي كيكون فيه راس-لمال، لمصدر د الرباح، ما كينتاميش ل هادوك لي كيخدمو ب عرق كتافوم فيه". شار كارل ماركس ب ستيمرار ل راس-لمال "capital" و ل "لموضيل د لإنتاج الراسمالي" ف كتابو رّاسمال (Das kapital) لي صدر ف 1867. ماركس ما خدمش لفورما "capitalism"، ولكن ف بلاصتها خدم "راسمالي/capitalist" و "موضيل لإنتاج الراسمالي".

ف النݣليزية،  أول مرة بانت على حساب الديكسيونير د أوكسفورد (OED) ف عام 1854 فرواية عائلة نيوكامز (The Newcomes) د لكتاتبي ويليام مياكپيس تاكيري، ف هاد الرواية لكلمة جات بمعنى "تكون عندك ملكية د راس-لمال".

 تاريخ 
الراسمالية ب صيغتها لعصرية يمكن التتبع ديالها ل ضّهور اللول د الراسمالية الزراعية و لمركنتاليت (mercantilism) ف لبدية د نّوضة لؤروپية ف مجموعة د لمدون-الدول بحال فلورانسا. ل مدة د قرون راس-لمال كان بشكل أولي كيتْلقا على واحد النطاق ضيق ف نشاطات تجارية د لكرا و التسلاف، و ف شي مناسبات كيتلقا ف صناعات صغيرة معا لخدمة ب لخلاص. كاين تاريخ طويل د واحد التبادل بسيط د السلعة و كا نتيجة إنتاج بسيط د سّلعة، لي هوا سّاس اللول د نمو راس-لمال من تّجارة. ف لعصر الدهبي د لمسلمين، قدرو يساهمو ف سياسات قتصادية راسمالية بحال التجارة لحرة و تابنكيت (جميع سّرابس لي كاتقدموم لبانكة بحال لخزين د لفلوس و لمعطة د لكريديات...)، و ب فضل تّخدام ديالوم ل نّماري لغبارية (لي كاتسما تا "نّماري لهندوعربية") سهالت عملية التزمام و لمحاسبة. هاد لإبتكارات هاجرات ل أوروپا على طريق الشْرْكات معا مدون بحال ڤينيس و پيزا. قدر لماطيماتيسيان الطالاياني فيبوناتشي، من بعد سفرة ديالو على بلدان لبحر لمتوسط و لإحتكاك ديالو معا تجار مسلمين، يشيع تّخدام د نّماري لغبارية ف أوروپا.

 الراسمالية الزراعية 
ف لقرن 16، الساسات لقتيصادية د السيستيم لفلاحي لفيودالي ف نّݣليز بدات كتزعزع بشكل كبير مع نهيار د السيستيم المنورالي و لرض ولات بين ليدين د عدد قليل د لملّاكا د لرض لي قدرو يتحكمو ف ملاكات بزاف. ف بلاصت سيستيم د لخدمة مبني على القنانة (ar)، لخدّاما ولاو بشكل متزايد كيخدمو ف جزء من قتصاد شامل مبني على لفلوس. هاد السيستيم حط واحد الضغط على لملّاكا د لأراضي و لكرّايا د لأرض باش يرفعو لمردودية د لفلاحة باش يردو الرباح. الضعف د السلطة لأريسطوقراطية لي كانت كتقلع فائض القيمة من الفلاحة خلا لأريسطوقراطيين يقلبو على وسائل ستيغلال حسن. و فنفس لوقت كان على لكرايا يطورو وسائل لخدمة ديالوم باش يزداهرو ف بيئة د سوق خدمة تنافسي. ولى لكرا د لأرض خاضع ل لقوى د سوق لقتيصادية ماشي السيستيم السابق لي مبني على لإلتزامات لعرفية و لفيودالية لي كان سيستيم راݣد.

 مصادر 


تصنيف:لفينونص
تصنيف:بيزنيس
تصنيف:نضريات سياسية
تصنيف:مقالات فيها مصدر و 3000 بايت
تصنيف:فلسفة جتيماعية
تصنيف:تقافة غربية